32004L0093
L 300/13
JURNALUL OFÍCIAL AL UNIUNII EUROPENE
DIRECTIVA 2004/93/CE A COMISIEI
din 21 septembrie 2004
de modificare a Directivei 76/768/CEE a Consiliului în vederea adaptării la progresul tehnic a anexelor II și III
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/768/CEE a Consiliului din 27 iulie 1976 de apropiere a legislațiilor statelor membre privind produsele cosmetice (1), în special articolul 4b și articolul 8 alineatul (2),
după consultarea Comitetului științific pentru produse cosmetice și produse nealimentare destinate consumatorilor (SCCNFP),
întrucât:
(1)
Directiva 76/768/CEE, astfel cum a fost modificată ultima dată prin Directiva 2003/15/CE a Parlamentului European și a Consiliului (2), interzice utilizarea în produsele cosmetice a substanțelor clasificate ca fiind cancerigene, mutagene sau toxice pentru reproducere (CMR) din categoriile 1, 2 și 3 în conformitate cu anexa I la Directiva 67/548/CEE a Consiliului din 27 iunie 1967 de apropiere a actelor cu putere de lege și a actelor administrative privind clasificarea, ambalarea și etichetarea substanțelor periculoase (3), dar autorizează utilizarea substanțelor clasificate în categoria 3 în conformitate cu Directiva 67/548/CEE, sub rezerva evaluării și autorizării de către SCCNFP; Directiva 76/768/CEE impune Comisiei să adopte măsurile necesare în acest sens.
(2)
Deoarece anumite substanțe clasificate ca CMR din categoriile 1 și 2 în anexa I la Directiva 67/548/CEE nu sunt menționate și în anexa II la Directiva 76/768/CEE, este necesară includerea acestora în anexa respectivă. Substanțele clasificate ca CMR din categoria 3 în conformitate cu anexa I la Directiva 67/548/CEE ar trebui să fie incluse și în anexa II la Directiva 76/768/CEE, cu excepția cazului în care acestea au fost evaluate de SCCNFP și considerate ca fiind acceptabile pentru utilizare în produse cosmetice.
(3)
Substanțele clasificate ca CMR din categoriile 1 și 2 specificate în partea 1 din anexa III la Directiva 76/768/CEE ar trebui eliminate.
(4)
Directiva 76/768/CEE ar trebui modificată în consecință.
(5)
Măsurile prevăzute de prezenta directivă sunt conforme cu avizul Comitetului permanent pentru produse cosmetice,
ADOPTĂ PREZENTA DIRECTIVĂ:
Articolul 1
Partea 1 din anexa II și din anexa III la Directiva 76/768/CEE se modifică în conformitate cu textul din anexa la prezenta directivă.
Articolul 2
(1) Statele membre adoptă toate măsurile necesare pentru a se asigura că, după trei luni de la data intrării în vigoare a dispozițiilor de drept intern prevăzute la articolul 3 alineatul (1), produsele cosmetice care nu se conformează prezentei directive nu sunt introduse pe piață de către producătorii sau importatorii stabiliți în Comunitate.
(2) Statele membre adoptă toate măsurile necesare pentru a se asigura că produsele menționate la alineatul (1) nu se vând sau ofereră consumatorului final după șase luni de la data intrării în vigoare a dispozițiilor de drept intern prevăzute la articolul 3 alineatul (1).
Articolul 3
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 1 octombrie 2004. Statele membre comunică de îndată Comisiei textele acestor acte, precum și un tabel de corespondență între aceste acte și prezenta directivă.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 21 septembrie 2004.